Papersnake/gushiwen huggingface dataset:
鹊桥仙
杜安世（宋代）

别离情绪，多方开解，却免厌厌似醉。楼高终日倚阑干，目断有、千山万水。

妖娆薄媚，不禁抛摆，渐觉肌肤瘦悴。当初相见偶然间，不唤作、如今恁地。
风雨破茆屋
梁兰（明代）

茆茨已为风捲之，骤雨复作中夜时。泥泞沾席不堪卧，潦水浸床那得移。

稚子牵裳喜濯足，慈亲抱被空愁眉。城西大厦人何在，满路苍苔更可悲。
明觉院
陆游（宋代）

细路蟠青壁，层轩倚碧空。
天香下尘世，僧梵起云中。
藤络将颓石，松号不断风。
尤怜扶杖处，直下数飞鸿。
奉和裴使君清春夜南堂听陈山人弹白雪
皎然（唐代）

春宵凝丽思，闲坐开南围。郢客弹白雪，纷纶发金徽。

散从天上至，集向琼台飞。弦上凝飒飒，虚中想霏霏。

通幽鬼神骇，合道精鉴稀。变态风更入，含情月初归。

方知阮太守，一听识其微。
出火祀大辰十二首
佚名（隋代）

五运惟火，寔宗众阳。
宿壮用明，千载愈光。
神保聿归，安处火房。
厅攸不作，炎图永昌。
汉宫春 旅舍见迎春一树花甚烂漫因成此阕。
杨芳灿（清代）

除却江梅，算春风消息，伊最先知。萧疏篱根石角，见两三枝。

宫知几叠，怯朝寒、纤瘦难支。依稀似、玉人栀貌，恹恹小病阑时。

香国何人试巧，怪轻匀蜂额，细剪莺衣。风流未输弱柳，金缕低垂。

初三淡月，逗微光、偷照幽姿。凭寄语、东君著意，莫教担误花期。
曾大父有诗云三春拂榻花黏袖午夜淘丹月在池舍弟子飞归蜀与语及此因取为韵 其三
韩驹（宋代）

舣舟不能前，已复日西没。赠子以幽兰，秋风正披拂。
又次韵二首
陈著（宋代）

犹记年时花下醉，老怀今已不成春。
深黄浅紫知何在，留得残莺啼向人。
迎春乐
欧阳修（宋代）

薄纱衫子裙腰匝。步轻轻、小罗靸。人前爱把眼儿札。

香汗透、胭脂蜡。良夜永、幽期欢则洽。约重会、玉纤频插。

执手临归，犹且更待留时霎。
题山水画册 其八
黄任（清代）

结茅秋树根，树声响策策。高天无片云，一室照虚白。

远籁喧更静，落叶扫还积。孤兴每独往，涉趣惬所适。

岂敢生遐心，吾庐千竹隔。知无载酒人，吾非扬子宅。
送黄叔向归永嘉
王遂（宋代）

玉麟堂上共论兵，众裹逢君眼为明。
自愧腐儒宁有用，却怜志士竟无成。
学书不作千人敌，归计犹余一叶轻。
何必封狼方快意，只须垂世用诗名。
丙寅十四首效韦苏州
黄庭坚（宋代）

寺古老僧静，亭阴修竹多。
莱公作州日，部曲屡经过。
众推识公面，苍石眠绿莎。
九月八日戏作两绝句示妻子
陈与义（宋代）

小瓮今朝熟，无劳问酒家。
重阳明日是，何处有黄花。
南宁山行联句
张弼（明代）

策马南宁道，凉风起夕阳。路盘山脊险，泉带壑声长。

巢鸟惊还山，湍鱼隐复扬。军容森候骑，诗札富奚囊。

客久知蛮语，村遥见野妆。肩夫花抺额，款长绣回裳。

树翳牛羊径，岩开黍稷场。远青新烧茁，疏白老株芳。

行急常兼传，眠安每忆航。素餐惭共爨，清话惬连床。

岁逼寒尤蕲，时侵意自强。理琴鸣鹤调，倚剑发龙光。

宵梦关王事，乡心入寿觞。会教施湴吏，传檄过凭祥。
以黄公金华伯五字为韵上黄仲秉侍郎 其四
周孚（宋代）

硬语斡地轴，奇辞拔鲸牙。向来豫章公，一洗空百家。

此灯不可传，公实优昙华。银河会可穷，从公丐灵槎。
赠别显上人
释绍嵩（宋代）

两浙寻山遍，依稀三十秋。
征尘添老色，藜杖赋归休。
落叶随杯渡，残虹带夕收。
不知从此去，能寄短书不。
三国志魏书九首 其四 陈思王
郑学醇（明代）

十年三徙竟何之，梦里磨钱梦后疑。国本未摇枝干尽，不须求自试明时。
己卯春许昌湖上酬王实仲弓作
李廌（宋代）

紫荷媚曲塘，青秧舞平畦。晨光泫晞露，众木含华滋。

咸惊物外慕，归休及良时。
松江舟中四首荷叶浦时有不测末句故及之
戴复古（宋代）

垂虹五百步，太湖三万顷。
除却岳阳楼，天下无此景。
范蠡挟西施，功名付烟艇。
郊意
蒲寿宬（宋代）

清晨起搔头，荷锄出门去。
露湿野草花，香来不知处。
途中即事 其三
史浩（宋代）

春水涨波縠，画鹢争先驰。一夜风如许，持此将焉之。

小舣俟风息，居然无险巇。纷纷彼朝涉，欣吾来解维。
次韵常之用前人韵赋梅花十绝 其二
许及之（宋代）

渊明岂独爱东篱，便爱东篱亦匪私。耐雪耐霜同臭味，佳花尤爱夹花枝。
诗二首
陈舜俞（宋代）

石磴梯山一里高，荒烟源处税渔樵。
官粗事冷人应笑，免对青苗强折腰。
赠韩郎中愈 其一
孟郊（唐代）

何以定交契，赠君高山石。何以保贞坚，赠君青松色。

贫居过此外，无可相彩饰。闻君硕鼠诗，吟之泪空滴。
感寓 其二十一
朱诚泳（明代）

绝代有佳人，优游在空谷。渴饮涧中泉，饥餐岩下菊。

穷居养贞白，衡门擅幽独。如何治平世，长往不肯复。

劝尔脱麻衣，为君挂朝服。山灵莫见疑，公家正悬禄。

丈夫贵雄飞，胡为自雌伏。登车早幡然，无苦恋黄犊。
大涤洞
郑国辅（宋代）

去县十八里，传名千万年。
三山空隔海，一柱独擎天。
骖驭歌司马，烧丹扣葛仙。
谁云尘俗骨，亦得嗣前贤。
秋访江上友生所居
寇准（宋代）

苔石半寥落，坐来生远愁。
故人应罢钓，寒叶自惊秋。
村隔平沙暝，江和暮霭流。
徘徊不能去，此处有扁舟。
东府雨中别子由
苏轼（宋代）

庭下梧桐树，三年三见汝。
前年适汝阴，见汝鸣秋雨。
去年秋雨适，我自广陵归。
今年中山去，白首归无期。
客去莫叹息，主人亦是客。
对床定悠悠，夜雨空萧瑟。
起折梧桐枝，赠汝千里行。
归来知健否，莫忘此适情。
渡江云 送叶道子之任临清守府
陈维崧（清代）

一鞭飞锦伞，凤城南去，红杏著花初。建牙男子事，千骑东方，送花上头居。

碧油幢捲，碾轻车、小猎平芜。风流甚、茸茸绿草，浅映绣蝥弧。

愁余。庾郎善赋，江令工文，任凭陵今古。总输与、军中陶侃，江上周瑜。

何时玉靶元戎队，劈黄獐、烂醉驼酥。毛锥子，问伊直一钱无。
复碧山吟社和韵二首 其二
华云（明代）

坐对山僧怅昔贤，春霞映日悟真诠。鸟啼当户疑闻法，花落闲阶不离禅。

流水绿苔嗟世事，空山碧月断诸缘。一丘一壑冥鸿集，不负耆英胜始全。
寄题安福李令爱竹堂
黄庭坚（宋代）

渊明喜种菊，子猷喜种竹。
托物虽自殊，心期俱不俗。
千载得李侯，异世等风流。
为官恐是陶彭泽，爱竹最知王子猷。
寒窗对酒听雨雪，夏簟烹茶卧风月。
小僧知令不凡材，自扫竹根培老节。
富贵于我如浮云，安可一日无此君。
人言爱竹有何好，此中难为俗人道。
我于此物更不疏，一官窘束何由到。
忆胡同年
许月卿（宋代）

同年情谊弟兄侔，姓不同兮马范俦。
吾榜得人今古盛，使君与我腹心投。
斜阳遮断离愁路，野渡撑开别恨舟。
水调声中多少事，暮烟林壑月明楼。
鹭屿吟寄京华故人
鲍作雨（清代）

鹭屿嶷立南海中，奔腾决莽来天风。层岩峭壁势飞动，訇如万马声行空。

昨日暮过二月半，吴绵卸尽还挥汗。一夜寒风荡宿温，无冬无夏朝朝换。

我来鞭石驱神鳌，长飙飞御尻轮飘。振衣直上蓬莱顶，东西乌兔穷秋毫。

紫鸾镜水矜羽毛，长吟龙笛生波涛。更谁遗我昆吾刀，斩蛟截鳄青天高。

积气重溟水翻墨，黑云万里动春色。玉堂美人在帝侧，且向天南望天北。
和答代简二绝 其一
韦骧（宋代）

远想阴云锁碧山，坐听檐溜响潺潺。却惊漏泄洪钧妙，变化风雷顷刻间。
自柳至平乐书所见四首 其一
袁帙（明代）

象郡极萧条，宾州颇沃饶。趁虚多丑女，互市半良猺。

箬裹槟榔贵，花妆茉莉娇。愬轩叨使者，异俗采风谣。
偈颂一百零四首
释绍昙（宋代）

天巧剪瑶花，六出缤纷落。
二祖立腰酸，杨岐嗟项缩。
争似炎炉立柮榾高烧，纸衾包却暖烘烘。
憨睡著，天堕凝寒一色边，
错错。
答陆澧
朱放（唐代）

松叶堪为酒，春来酿几多。不辞山路远，踏雪也相过。
齐天乐 送侄妇吴夫人偕任宣城
姚凤翙（清代）

榴花如火熏江暖，萧鼓一帆初发。鹂啭花梢，莺啼柳外，装点敬亭风月。

郎君才藻。乃谢眺前身，郡楼重谒。道韫留题，山川倍觉今生色。

还识此行不久，借绛纱经史，同朝天阙。彩戏娇儿，香添侍女，都是欢娱时节。

笑余蹇拙。只岁岁携觞，送人离别。翘首秋鸿，寄新诗冰雪。
寓齐昌危秀才斋庭前有古梅索予咏之
陆卿（宋代）

此树如老僧，中空而外槁。积雪裂其肤，离披势潦倒。

生意次第舒，疏花向背好。酸风欲透肌，皓月若披缟。

幽人形影亲，狼籍弗忍扫。俯视众卉间，失色生烦恼。

时去浮华尽，一朝难自保。所以高士姿，识时贵在早。
送八弟无斁宰宝应
晁补之（宋代）

穷邦迫秋成，霖雨厚土湿。
邅吾上涞水，濞汹三峡疾。
邦人送之子，岸潦饮马膝。
凄凄属方升，澹澹惊并集。
冲湍顺涂路，游波汇原隰。
安知禾黍腐，转觉蛙黾急。
何由干此潦，问天借九日。
萧萧荆棘晚，亹亹霜霰密。
之子向南州，铜章宰一邑。
何须念宋远，古谓跂余及。
扬舲堤柳尽，把醆淮山入。
封圻吴楚徼，郡县秦汉袭。
开门驵侩哄，辏浦篙帆翕。
平旦书百函，交衢客三揖。
新湖容鼓铸，甲令贵绥辑。
之子搴词科，闻诗不读律。
古来学为吏，颇自吾儒出。
足民与知方，求由有政术。
鞭笞麇鹿骇，亦恐日不给。
先君卓鲁后，之子况早立。
焚香闭合坐，啾耳从潗濈。
官忙尚偷闲，文字要嶪岌。
麒麟猫
林希逸（宋代）

道汝含蝉实负名，甘眠昼夜寂无声。不曾捕鼠祇看鼠，莫是麒麟误托生。
郊庙歌辞。褒德庙乐章。彰德
佚名（唐代）

名隆五岳，秩映三台。严祠已备，睟影方回。
过郢中
宋祁（宋代）

紫宙星翻唾雾开，据鞍追昔剩裴回。
空闻曲里阳春老，不见城裴艇子来。
苦李成蹊谁驻盖，行云无所自萦台。
江皋鱼鸟留连极，枉被从军驿马催。
寄耕道谢犁春
韩淲（宋代）

宦尘偷眼望孤山，几个吟人得往还。德久尧章前次是，晋仙铦朴后来间。

大都寿夭元无定，只这衰荣甚等閒。说与一犁春雨谢，离忧江上已苍颜。
大酺·春雨
周邦彦（宋代）

对宿烟收，春禽静，飞雨时鸣高屋。墙头青玉旆，洗铅霜都尽，嫩梢相触。润逼琴丝，寒侵枕障，虫网吹黏帘竹。邮亭无人处，听檐声不断，困眠初熟。奈愁极顿惊，梦轻难记，自怜幽独。
行人归意速。最先念、流潦妨车毂。怎奈向、兰成憔悴，卫玠清羸，等闲时、易伤心目。未怪平阳客，双泪落、笛中哀曲。况萧索、青芜国。红糁铺地，门外荆桃如菽。夜游共谁秉烛。
独坐
吴与弼（明代）

寻得幽偏养性灵，衰年惟喜少逢迎。简编随意閒舒卷，尽日禅房一味清。
晚登大梵院小阁
洪朋（宋代）

倚空栏楯一禅关，衲子幽人得往还。樵径盘纡秋草里，僧堂结构野云间。

旧穿虎落婵娟净，晚泊龙沙舴艋閒。如许澄江写寒鉴，明朝乘兴上西山。
西源居士斸寄秋兰小诗为谢
朱熹（宋代）

知有幽芳近水开，故攀危磴斸苍苔。却怜病客空斋冷，带雨和烟远寄来。
句
佚名（宋代）

不到施黔不见山。
贫病
刘克庄（宋代）

默默守柴荆，人间事颇更。
病方知养性，贫始欲谋生。
尚有狂奴态，元无老婢声。
迩来尘虑尽，勿怪小诗清。
题听雨轩
喻良能（宋代）

小轩在官舍，不与嚣尘并。
清池浸窗槛，修篁碍檐楹。
几当迢迢夜，听此潇潇声。
怀哉对床约，辗转难为情。
虞美人
徐钧（宋代）

帐下悲歌势已孤，美人忠愤慨捐躯。
山河莫道全归汉，墓草青青尚姓虞。
长门怨
崔道融（唐代）

长门花泣一枝春，争奈君恩别处新。

错把黄金买词赋，相如自是薄情人。
自和二首
刘克庄（宋代）

老子而今两鬓霜，未应痴绝泥禨祥。
不能木末搴朝露，未免篱边嗅晚香。
便合折来书卷畔，讵宜簪向宝钗傍。
漫山千树方芽甲，肯信人间有早芳。
过卜隆古河即华言浑河是也
陈诚（明代）

翩翩征旗涉流沙，一派浑河滚浪花。
远塞深春无过雁，古台落日有栖鸦。
匈奴远遁遗荒冢，汉使重来泛客槎。
愿祝圣皇千万寿，诞敷声教及天涯。
题马氏草堂复斋听雪
张栻（宋代）

今古茫茫浪着鞭，谁知圣学有夫传。
请君细诵复斋记，直到羲爻未画前。
溪行 其三
方岳（宋代）

宇宙一传舍，日月双车轮。人于万古中，何翅肘屈伸。

颜蹠有不同，同作松下尘。吾年已如此，几见花柳新。
秋夜杂兴三首 其二
俞德邻（宋代）

凉风起秋夜，露冷梧叶飞。棘林照熠耀，促织无停机。

窗前有孤照，鸣啸声譩譩。援琴鼓清商，哀怨凝金徽。

伯牙久不作，至音知者稀。徒令世俗耳，增此儿女悲。

弃置复弃置，明月斜侵帷。
忆秦娥·云垂幕
杨冠卿（宋代）

云垂幕。江天雪似杨花落。杨花落。翠衾不暖，晓寒偏觉。起来独倚西楼角。客怀无耐伤离索。伤离索。蛮笺欲寄，塞鸿难托。
乐静草堂为卫叔静赋
陶宗仪（明代）

屋绕芙蓉九叠屏，日长客去掩閒庭。岩花煖傍疏帘落，阶草晴分汗简青。

温火试香删旧谱，汲泉煮茗续遗经。江南定有徵贤诏，太史方占处士星。
游桥南竹园
曾几（宋代）

杖屦桥南访此君，别君安否断知闻。
苦遭积雨来为崇，政得新晴为解纷。
直干万馀森碧玉，高标一半入青云。
人言岁暮於吾子，踏雪相看未当勤。
喜雪
徐凝（唐代）

长爱谢家能咏雪，今朝见雪亦狂歌。

杨花道即偷人句，不那杨花似雪何。
白马津阻雨
司马扎（唐代）

津树萧萧旅馆空，坐看疏叶绕阶红。
故乡千里楚云外，归雁一声烟雨中。
漳浦病多愁易老，茂陵书在信难通。
功名倘遂身无事，终向溪头伴钓翁。
清平乐（咏岩桂）
苏庠（宋代）

断崖流水。香度青林底。元配骚人兰与芷。不数春风桃李。

淮南丛桂小山。诗翁合得攀翻。身到十洲三岛，心游万壑千岩。
感风发汗卧病数日推枕翛然叙事为十诗 其三
韩淲（宋代）

病起思新茗，催煎蟹眼汤。分来香细腻，啜处味偏长。

日永门庭静，风轻院宇凉。更寻双井试，瓯面乳如霜。
二游诗 其一 徐诗
皮日休（唐代）

东莞为著姓，奕代皆隽哲。强学取科第，名声尽孤揭。

自为方州来，清操称凛冽。唯写坟籍多，必云清俸绝。

宣毫利若风，剡纸光于月。札吏指欲胼，万通排未阕。

楼船若夏屋，欲载如垤㙞。转徙入吴都，纵横碍门闑。

缥囊轻似雾，缃帙殷于血。以此为基构，将斯用贻厥。

重于通侯印，贵却全师节。我爱参卿道，承家能介洁。

潮田五万步，草屋十馀楶。微宦不能去，归来坐如刖。

保兹万卷书，守慎如羁绁。念我曾苦心，相逢无间别。

引之看秘宝，任得穷披阅。轴闲翠钿剥，签古红牙折。

帙解带芸香，卷开和桂屑。枕兼石锋刃，榻共松疮疖。

一卧寂无諠，数编看尽彻。或携归廨宇，或把穿林樾。

挈过太湖风，抱宿支硎雪。如斯未星纪，悉得分毫末。

剪除幽僻薮，涤荡玄微窟。学海正狂波，予头向中{殳頁}。

圣人患不学，垂诫尤为切。苟昧古与今，何殊瘖共{目闋}。

昔之慕经史，有以佣笔札。何况遇斯文，借之不曾辍。

吾衣任縠纑，吾食甘糠覈。其道苟可光，斯文那自伐。

何竹青堪杀，何蒲重好截。如能盈兼两，便足酬饥渴。

有此竞苟荣，闻之兼可哕。东皋耨烟雨，南岭提薇蕨。

何以谢徐君，公车不闻设。
陪诸公瀛洲胜会 其七 呈陈琴溪少司成
湛若水（明代）

三吴多秀士，藉藉皆贤豪。元方与季方，雅获一臂交。

昔联翰苑与，今共璧水游。季冬木叶脱，已见新萌抽。

群公修胜会，德言亦交酬。敬赋无衣篇，誓与子同仇。
四民诗其二·农
范仲淹（宋代）

圣人作耒耜，苍苍民乃粒。
国俗俭且淳，人足而家给。
九载襄陵祸，比户犹安辑。
何人变清风，骄奢日相袭。
制度非唐虞，赋敛由呼吸。
伤哉田桑人，常悲大弦急。
一夫耕几垅，游堕如云集。
一蚕吐几丝，罗绮如山入。
太平不自存，凶荒亦何及。
神农与后稷，有灵应为泣。
同知枢密程公挽章二首
曹彦约（宋代）

用尽文章力，多驰剸拨声。
一朝归禁近，再岁即钧衡。
遇合功名迫，哀荣日月倾。
盐梅空有志，缩手未调羹。
费文达除夔漕作此贺之三首
李流谦（宋代）

吉音一纸疾邮传，白帝城头劝着鞭。
楚树已沾新雨露，蜀江行换好风烟。
政须急拯沟中瘠，不用多流地上钱。
一节故应关象纬，向来两使动星躔。
三日□陪杨明府饮次前韵
方回（元代）

閴其禅老居西堂，岂有门人拈瓣香。
葛巾洒酒笑元亮，石室紬书输子长。
勿嫌临邛家四壁，犹堪樊川月一箱。
寄书麒麒阁上客，我自蓑衣君金章。
竹轩诗兴
张镃（宋代）

柴门风卷却吹开，狭径初成竹旋栽。
梢影细从茶碗入，叶声轻逐篆烟来。
暑天倦卧星穿透，冬昼闲吟雪压摧。
预想此时应更好，莫移墙下一株梅。
上巳（一作上巳日寄韩公）
唐彦谦（唐代）

上巳接寒食，莺花寥落晨。微微泼火雨，草草踏青人。

凉似三秋景，清无九陌尘。与余同病者，对此合伤神。
和程巽隐先生惜日短诗
引履祥（清代）

木叶改荣落，相将又一年。所业未殊昔，徒为悲逝川。

初谓不复尔，渐至乃依然。闻道果何日，诗书自简编。

春秋三十六，不久成华颠。揽衣起徘徊，明发斯先鞭。
次韵逢叔喜雪
葛胜仲（宋代）

始见穿帘隙，俄惊照屋山。春容先苑树，夜色误城关。

砧积疑铺练，盆消若盗环。酒醇怀泛蚁，诗敏过求鹇。

滉漾迷珠泽，便娟掩玉颜。人饥毡共咽，马冻荐难悭。

势急因空乱，形移任地班。舞深争巧黠，啭细弄幽閒。

淮右提师入，山阴访友还。江湖禽影断，弦木未须弯。
浣溪沙·簌簌衣巾落枣花
苏轼（宋代）

徐门石潭谢雨，道上作五首。潭在城东二十里，常与泗水增减清浊相应。

簌簌衣巾落枣花，村南村北响缲车，牛衣古柳卖黄瓜。(缲 通：缫)
酒困路长惟欲睡，日高人渴漫思茶。敲门试问野人家。
浣溪沙 怀姜石珠
邹祥兰（清代）

白石溪头好钓鱼。道人何事苦离居。二陵云暗久无书。

窗外江离钟响绝，枕边梧叶雨声疏。十年潦倒病相如。
东帅张传之遣人来相致将以七言次韵答之三首
李壁（宋代）

质非高古谢罍樽，漫向陈编挹圣言。
久判余生甘扫墓，尚怀先友欲登门。
功名自昔归羊傅，丘壑从来着谢鲲。
何日扁舟渑若去，眼看荔子奈枝繁。
连雨未息即见漫成
郭之奇（明代）

高轩当雨岫，氛霭望中盈。湿鸟频舒翅，风松共落声。

奔泉千壑竞，涨海一潮平。幽事凭谁说，群蛙莫漫鸣。
种麦
刘敞（宋代）

禹稷躬稼穑，春秋重麦禾。劝耕聊及暇，称力焉俟多。

霜风虽凄紧，日晏更清和。轻裘颇自姿，扶杖勤来过。

青青已布陇，芃芃在伐柯。农功欣嗣岁，节物嗟腾波。

怅然念归田，自顾将婆娑。
道山风雨
项安世（宋代）

年华澹滟满皇州，时节凄凉限胜游。
雨后石渠新水长，风前芸阁晚香愁。
不堪高点梅花老，强倚千丝柳带柔。
又是长安一百五，春阴漠漠未能休。
晨至石碣院时丧女殡此院二首 其一
周行己（宋代）

萧寺来人少，祇林过雨清。日光微破影，云色未全晴。

久客嗟殊俗，中年哭后生。庭前空柏子，此意复谁明。
次韵赵清江
韩淲（宋代）

烟禁凭谁会，杯寒只自斟。几多原上恨，犹记少年心。

领略因初见，经行或重临。攀花问杨柳，丝竹也清音。
铭座
陆游（宋代）

身退仍怀退，心平更欲平。
直嫌绳尚曲，重觉鼎犹轻。
力学能除翳，深居可息黥。
圣门初岂远，妙处在躬行。
荐冰
赵蕃（宋代）

仲月开凌室，斋心感圣情。寒姿分玉坐，皓彩发丹楹。

积素因风壮，虚空向日明。遥涵窗户冷，近映冕旒清。

在掌光逾澈，当轩质自轻。良辰方可致，由此表精诚。
题贞山雨霁
陆中田（明代）

贞山云散雨初晴，踏破苍苔独自行。扫石竹高飞叶湿，挂衣松老落花轻。

翠屏极目浑如洗，青鸟依人似有情。欲问仙踪何处是，龙池烟锁月长明。
秋宵怀湖上
高鼎（清代）

萧疏树影过西墙，残月溶溶到草堂。
秋景最清尤在夜，客居虽草总怀乡。
延青水榭吟诗舫，饮渌山庄斗酒场。
一自孙卢蹂躏后，悲风燐火啸枯杨。
凤栖梧·甲辰七夕
吴文英（宋代）

开过南枝花满院。新月西楼，相约同针线。高树数声蝉送晚。归家梦向斜阳断。
夜色银河情一片。轻帐偷欢，银烛罗屏怨。陈迹晓风吹雾散。鹤钩空带蛛丝卷。
壬子正月重赴金陵志馆偶诵陶诗遥遥从羁役一心处两端句怃然有感
邵泰（清代）

春风从何来，所过不留迹。人与物同春，欣欣各自得。

而我独何物，当春转萧瑟。亲老不能待，饥驱此行役。

纵非出山泉，仰愧入林翮。一心信两端，绎思有馀戚。

缅昔负米贤，欢焉供子职。
如梦令·莺嘴啄花红溜
秦观（宋代）

莺嘴啄花红溜，燕尾点波绿皱。指冷玉笙寒，吹彻小梅春透。依旧，依旧，人与绿杨俱瘦。
水龙吟·黄州梦过栖霞楼
苏轼（宋代）

闾丘大夫孝终公显尝守黄州，作栖霞楼，为郡中胜绝。元丰五作，余谪居黄。正月十七日，梦扁舟渡江，中流回望，楼中歌乐杂作。舟中人言：公显方会客也。觉而异之，乃作此词，盖越调鼓笛慢。公显时已致仕在苏州。

小舟横截春江，卧看翠壁红楼起。云间笑语，使君高会，佳人半醉。危柱哀弦，艳歌余响，绕云萦水。念故人老大，风流未减，独回首、烟波里。
推枕惘然不见，但空江、月明千里。五湖闻道，扁舟归去，仍携西子。云梦南州，武昌东岸，昔游应记。料多情梦里，端来见我，也参差是。
摘樱桃赠元居士，时在望仙亭南楼与朱道士同处
柳宗元（唐代）

海上朱樱赠所思，楼居况是望仙时。

蓬莱羽客如相访，不是偷桃一小儿。
春日客感
李周南（清代）

畅好晴光感不胜，远游客等在家僧。生憎白发频窥镜，盼到黄家早试镫。

久坐茶香浓似酒，苦吟诗瘦冷于冰。春来何事关情甚，两度松楸扫未曾。
以和靖处士疏影横斜水清浅暗香浮动月黄昏两句为韵赋诗十四首 其十四
周巽（元代）

自昔皇英去，谁招花底魂。数声云外角，一酹月中尊。

雪皓山阴霁，云黄野色昏。忽传芳信至，初旭散东园。
次万年贲和尚韵
释慧远（宋代）

就得头来正好参，倚佗门户不相谙。
导师故有眠云句，应笑空生梦裹谈。
闲卧寄刘同州
白居易（唐代）

软褥短屏风，昏昏醉卧翁。鼻香茶熟后，腰暖日阳中。

伴老琴长在，迎春酒不空。可怜闲气味，唯欠与君同。
杏坛
弘历（清代）

奎文阁后殿前垂，杏坛遗迹传缁帷。当时侍者想訚侃，弦歌鼓琴敦书诗。

我来景仰慰素志，恍见教泽长留贻。春风袅袅绯英枝，在彼在此还堪思。

舞雩曾点圣所与，吾亦因之将咏归。
满江红
范成大（宋代）

罨画溪山，行欲遍、风蒲还举。天渐远、水云初静，柁楼人语。月色波光看不定，玉虹横卧金鳞舞。算五湖、今夜只扁舟，追千古。

怀往事，渔樵侣。曾共醉，松江渚。算今年依旧，一杯沧浦。宇宙此身元是客，不须怅望家何许。但中秋、时节好溪山，皆吾土。
送人谪幽州
陈去疾（唐代）

临路深怀放废惭，梦中犹自忆江南。

莫言塞北春风少，还胜炎荒入瘴岚。
寄刘浩然
华岳（宋代）

樽酒檠窗鬓发新，别来惊见雪霜侵。
几行泪滴风前烛，一片心敲月下砧。
好德未闻如好色，知人安得似知音。
一书欲寄南来雁，江阔天高无处寻。
清波引 秋橹
易顺鼎（清代）

听风听雨。更听到、者回柔橹。酒亭灯暮。此时正难住。

向远递秋响，知在鱼天何处。已教愁满空江，再添个、雁儿语。

霜波晓路。又摇梦、向那岸去。水边人寤。数声过红树。

何年买渔艇，单唱云山韶濩。试指船背斜阳，菊花开否。
送道者
贾岛（唐代）

独向山中见，今朝又别离。一心无挂住，万里独何之。

到处绝烟火，逢人话古时。此行无弟子，白犬自相随。
十二峰 起云
阎伯敏（宋代）

钗头袅袅山花枝，裙尾旧缬山麻衣。朝随云起采薪去，莫趁女伴穿云归。
超览堂
徐大忠（宋代）

君侯雅有博大见，胸次不使倥偬蚀。一朝放步城东南，超然神会而心得。

咄嗟高栋倚层空，振古奇观今未识。桃花春暖意如迷，冻雨声来云泼墨。

天青一纸雁横书，雪白千林梅著色。四筵有客无留觞，万事不来咸得职。

鸿笔昭代今文宗，危言劘上古遗直。愿冯英略决筹帷，净扫妖氛清八极。

缘知此景不须恋，留与邦人勤爱惜。
再次四言韵二首 其二
洪炎（宋代）

鲁兄卫弟，虞齿虢唇。倚伏相因，否泰惟匀。履兹艰虞，慎厥笑颦。

水清见石，天定胜人。
裁衣行
刘秩（明代）

裁衣须裁短短衣，短衣上马轻如飞。
缝须缝袖窄窄袖，袖窄弯如不碍肘。
短衣窄袖样时新，殷勤寄与从军人。
愿郎着衣便如马，破敌长驱古城下。
明年佩印披紫绯，裁衣不比从军时。
游西湖
张复亨（元代）

钟翠湖光昼染扉，珠宫缥缈晚钟微。
僧寻三竺沿堤过，鹤认孤钟背水归。
桥影乱分公子棹，荷花轻著美人衣。
繁华不醉飘零客，愁听啼鹃又夕晖。
二月二十一日东园桃李未开有感二首
张耒（宋代）

寄语玄都观里花，饶君繁丽夺朝霞。
刘郎想到长安日，葵麦风前一叹嗟。
句
姚孝锡（宋代）

红缬退风花著子，绿针浮水稻抽秧。
句
汉皓（唐代）

西风暮雨惊残梦，应是巫山寄恨来。
岳武穆祠
王弘诲（明代）

霞岭荒丘久寂寥，朱仙遗恨尚难消。藏亏总为金牌误，赐剑空难玉辇遥。

古庙松杉标异代，旧宫禾黍暗前朝。忠魂尽作南枝树，风雨年年想后凋。
清流关谒关将军祠
毛奇龄（清代）

夫子汾川秀，风流世所师。关山萦峻岭，镫火照神祠。

集木鸦飞后，垂堂虎卧时。同为亡命客，下马一相思。
子文见和云亦有小鬟能度曲复用韵戏赠
范成大（宋代）

三年屏杯酌，甚矣吾衰矣。眼中有淄渑，犹解商略此。

花酒俱来事更奇，不妨禅心絮沾泥。翠眉何时真度曲，细意烦君画蛾绿。
到汉东和张伯常六首 其二
范纯仁（宋代）

宠荣踰分自颠跻，珍重高人早拂衣。山郡经时无好客，铃斋终拂敞閒扉。

琼瑶获报欣情重，酒醴将诚愧物微。道义充盈文笔健，应容残朽再亲依。
次韵李季章参政哭其夫人
陆游（宋代）

焄蒿一去杳难知，数纸遗书手自披。
切勿轻为归蜀梦，竹枝忍复听吾伊。
病中书事上集贤钱侍郎 其五
王禹称（宋代）

日日奉朝请，病多仍食贫。揶揄应有鬼，夷俟岂无人。

凤阁十年笔，乌纱九陌尘。集仙知己在，应为指迷津。
贺曾幼张中漕举
尹直卿（宋代）

官样文章曾靖州，计台一鹗再横秋。
虽为竹使年殊少，要续荷囊意未休。
丹陛行寻螭陛旧，清香仍裛桂香浮。
二千石扫三千字，千载江西作话题。
挽胡子瑞 其二
孙应时（宋代）

三十年间事，论交踵父兄。叩门时下榻，话旧各伤情。

我亦华双鬓，君仍隔九京。滞留违一恸，肠断暮云横。
送津赴绍兴倅八首
吴芾（宋代）

山色湖光足自怡，幽栖无一不相宜。
只嫌野外游从少，汝早归来共乐之。
和刘安世园居六首 其五
黎遂球（明代）

涧云浮潦白，藤雾断崖封。信步绕山曲，回闻隔寺钟。

诗因题柿叶，衣自补芙蓉。行乐经过处，溪香又几重。
胡无人行
吴均（南北朝）

剑头利如芒，恒持照眼光。
铁骑追骁虏，金羁讨黠羌。
高秋八九月，胡地早风霜。
男儿不惜死，破胆与君尝。
曹娥江
苏泂（宋代）

月下倾残酒，风前读断碑。
采江那有意，陟岵不无悲。
树影经船疾，滩声到枕迟。
重来更何日，放棹欲何之。
赵倅古句见寄和答
韩淲（宋代）

出门非有碍，何地著老身。幸哉倚楼仙，乃不嫌我真。

时时写兴来，忧道不忧贫。较彼肉食鄙，未知隔几尘。

浩荡如白鸥，信矣谁能驯。馀干相国家，世代常有人。

上饶监郡尊，尚许閒者亲。更语春山君，扶藜整纱巾。

诗情复如何，柰此寂寞滨。
春雪题兴善寺广宣上人竹院
杨巨源（唐代）

皎洁青莲客，焚香对雪朝。竹内催淅沥，花雨让飘飖.

触石和催积，萦池拂水消。只应将日月，颜色不相饶。
宴坐
陆游（宋代）

气住即存神，心安自保身。
谁欤二竖子，卓尔一真人。
气泝如潮上，津流若酒醇。
幽居幸无事，莫玩物华新。
项羽本纪赞
司马迁（两汉）

太史公曰：吾闻之周生曰：“舜目盖重目子。”又闻项羽亦重目子。羽岂其苗裔邪？何兴之暴也？夫秦失其政，陈涉首难，豪杰蜂起，相与并争，不可胜数。然羽非有尺寸，乘势起陇亩之中，三年，遂将五诸侯灭秦，分裂天下，而封王侯，政由羽出，号为霸王，位虽不终，近古以来，未尝有也。及羽背关怀楚，放逐义帝而自立，怨王侯叛己，难矣。自矜功伐，奋其私智，而不师古，谓霸王之业，欲以力征经营天下，五年，卒亡其国，身死东城，尚不觉寤，而不自责，过矣。乃引“天亡我，非用兵之罪也”，岂不谬哉！
吕颜野饮醉中寄五绝句次其韵
李廌（宋代）

醉後诗成笔似椽，客来倾酒酒如泉。
怜君常得酒中趣，愧我经春只惨然。
西江月
薛式（宋代）

一炁初回遇朔，鼎中神水温温。刚柔相会气均匀。妙在无过浑沌。

八卦循回循绕，推排九窍追奔。东西沉静合朝昏。莫与常人议论。
哨遍
徐经孙（宋代）

江山风月，耳目声色。取之无禁，用之不竭。造物之无尽藏，月白风清，有客有酒。踞虎登龙，放舟中流。听其所止而休焉。归去来兮，昨非今是。旧菊都荒，新松老矣。吾年今已如此。归去来兮，忘我忘世。草木欣荣，幽人感此。吾生行且休矣。
公无渡河
乌斯道（明代）

公无渡河，公无渡河，公若渡河，吾将奈何。河水有悬流，鱼鳖不吾居。

公力不如水，乃为鳖与鱼。河水胜鸩毒，河水胜矛戟。

河伯不相邀，胡云避不得。吾闻狎于虎，死于虎，狎于水，死于水。

公性扬扬急如驶，河水一去不复回，公今一去宁复起。

公不起，自取之，公兮公兮将怨谁。
丹凤吟 幺凤
张翥（元代）

蓬莱花鸟。记并宿苔枝，双双娇小。海上仙姝，唤起绿衣歌笑。芳丛有时遣探听，东风数声啼晓。月下人归，凄凉梦醒，怅愁多欢少。念故巢犹在瘴云杪。甚闭入雕笼，庭院深悄。信断羁雌远镇怨索绕。翠襟近来渐短，看梅花又还开了。纵解收香寄与，柰罗浮春杳。
导引·经文纬武
苏轼（宋代）

经文纬武，十有九年中。遗烈震羌戎。渭桥夹道千君长，犹是建元功。西瞻温洛与神崧。莲宇照琼宫。人间俯仰成今古，流泽自无穷。
棫朴
佚名（先秦）

芃芃棫朴，薪之槱之。济济辟王，左右趣之。

济济辟王，左右奉璋。奉璋峨峨，髦士攸宜。

淠彼泾舟，烝徒楫之。周王于迈，六师及之。

倬彼云汉，为章于天。周王寿考，遐不作人？

追琢其章，金玉其相。勉勉我王，纲纪四方。
金原营小舍割山中田畀守者
黄镇成（元代）

乌子情孤泪满襟，手移丘木已成阴。丹砂不换千年骨，白发空衔九地心。

自托烟霞谋卜筑，每勤霜露寄登临。传家未得成先志，敢坠遗言付托深。
寻梅十首 其三
徐瑞（宋代）

山中峭壁孤绝处，瘦树独立殊风标。我行矫首坐叹息，正似高人不可招。
终风
佚名（先秦）

终风且暴，顾我则笑。谑浪笑敖，中心是悼。
终风且霾，惠然肯来。中往中来，悠悠我思。
终风且曀，不日有曀。寤言不寐，愿言则嚏。
曀曀其阴，虺虺其雷。寤言不寐，愿言则怀。
挽宋尚书余公二首
方逢辰（宋代）

扁舟一叶掠垂虹，因泛江莲得识公。
千里军民安席上，一年宾主坐春中。
斑催紫橐朝天近，梦到黄粱霍地空。
契阔真情言不尽，只将楚些寄东风。
吕纪画鹰歌
谭宗浚（清代）

华堂月净螀啼露，主人爱客陈缣素。怪兹咫尺轩楹閒，何得突兀槎丫之古树。

细观劲翮翩然翻，想见炉锤笔端铸。我闻画鹰者，最数姜楚公。

边昭及林良，厥技颇亦同。纪也下笔相追从，方其冥想动真宰，意欲惨淡无天功。

当年侍从南薰殿，豹房日暮争嬉宴。泰彬前导朱寿来，追逐围场若驰电。

偶然点笔成此图，往往深情存谲谏。不图宫阙图草莱，寓意微茫果谁见。

嗟余枨触百感生，与此旧恨偏殊情。鹰兮禀气最猛鸷，啄睛掐脑群雏惊。

胡为敛伏不一试，草间狐兔犹纵横。北风昨夜萧关起，愿尔决云驰万里。

一击乱群穴，再击妖领死。扫除六合会有时，莫向凡禽惊爪觜。

吁嗟乎！材官突骑今岂无，驽痾局缩非壮夫。鹰兮鹰兮人不如，傥登刘表高台上，我亦乘风试一呼。
思归引
释重顯（宋代）

常忆在庐山，随时寄瓶锡。
五百与一千，聚头同遣日。
猿攀影未回，鹤望情还失。
教他王老师，癡钝无处觅。
又复次韵为酬答说禅偈言
许及之（宋代）

密传当正受，谛听勿高哗。要结菩提果，须开顿悟花。

祖师禅上阵，大将拥高牙。赴了斋时饭，大家同吃茶。
太常引·露桃云杏不胜浓
马熙（元代）

露桃云杏不胜浓。合让水花红。别种出林东。为冰雪、相看改容。洹堂双瓮，此时千叶，愁绝＊珠宫。贮酒待吟翁。念畴昔、时来一中。
龙津镇岸边有竹树村落因以为咏
钱林（清代）

乍迷酤酒径，二泉手泽龙山坡。一炉制就用温砚，胸中别具炉锤多。

汝从汝革变则化，我行我法平无颇。氤氲祇许捧太乙，清净未肯皈维摩。

先生点易山之阿，研朱滴露供吟哦。炉中水火亦既济，坎离消息当如何。

岁寒周旋到冰雪，造化回斡期阳和。昆昆灰起活火死，欲息不息生风波。

烟云过眼泣鸲鹆，雷雨脱手惊蛟鼍。土花蚀紫铜晕碧，谁与一日三摩挲。

故山回首增滂沱。风台石磴空藤萝。祇今净室作清供，光气夜烛恒沙河。

竹炉相映有图卷，石鼎突出无诗歌。他时遗砚傥归里，墨池飞出山阴鹅。
商妇吟二首 其二
李时行（明代）

露压树枝低，门前乌夜啼。乌啼因甚恶，嗟尔亦双栖。
和陈倅校书惠诗
刘宰（宋代）

故交衮衮白头新，倾盖相望有几人。
奉诏君应归册府，一蓑我欲老江滨。
出郭
周瑛（明代）

骑马出东郭，茅檐遍拊循。吏需宁复急，民俗可曾淳。

箫鼓云中社，桑麻雨后村。汉家循吏传，原不录刘昆。
题柯敬仲竹木
丁复（元代）

青山白日野中看，南国佳人翠袖寒。老树不堪承雨露，龙孙春满锦阑干。
法凝法纯二行者从师閒寂结夏清源就半岭落发各与一偈归呈閒寂印之 其二
王慎中（明代）

辞家受具有何求，一发不容颅顶留。落了还生他日断，直须认取本来头。
小西湖
胡铨（宋代）

湖边日日枕流眠，却笑风波百丈牵。
无限烟光堪我老，不须投表乞归田。
题环州草亭图
刘崧（元代）

孤屿茆亭小，回汀野树分。独寻临水坂，还望隔江云。
郊庙歌辞。享懿德太子庙乐章。迎俎酌献
佚名（唐代）

雍雍盛典，肃肃灵祠。宾天有圣，对日无期。

飘飖羽服，掣曳云旗。眷言主鬯，心乎怆兹。
次韵邵佥判幽居
于石（宋代）

闭门久不出，摩挲鬓欲翁。
有杯问明月，无扇障西风。
神骏老嘶枥，纸鸢高入空。
天应怜我懒，瓜圃自泉通。
迓帅夜渡广汉
郭印（宋代）

负弩迎使车，暮涂颇忽迫。
篝火灭还明，羸驽费鞭策。
行行汉江漘，月照沙水白。
登舟越惊涛，未济忽欹侧。
可怜为升斗，性命鸿毛掷。
人生谁贵贱，同是蘧庐客。
敢轻千户侯，愿丐五亩宅。
归共老农游，饮酣歌帝泽。
次韵王定国扬州见寄
黄庭坚（宋代）

清洛思君昼夜流，北归何日片帆收。
未生白发犹堪酒，垂上青云却佐州。
飞雪堆盘鱠鱼腹，明珠论斗煮鸡头。
平生行乐自不恶，岂有竹西歌吹愁。
题赵千里夜潮图
周假庵（宋代）

烟苍苍，江茫茫，
明月夜挂天中央。奔潮不尽当日恨，
金波怒，卷虯龙。
长浦口，秋飞扬，
鸥雁不眠声周间。风高沙涨望难到，
羽翰但逐潮低昂。窗间帘炷香，
开卷有素商。何须八月上钱唐，
对此秋涛生锦囊。
次韵韶守狄大夫见赠二首 其一
苏轼（宋代）

华发萧萧老遂良，一身萍挂海中央。无钱种菜为家业，有病安中是药方。

才疏正类孔文举，痴绝还同顾长康。万里归来空泣血，七年供奉殿西廊。
再至左顾亭用前韵二首
袁说友（宋代）

春入桃花水涨溪，蔷薇隔屋粲成篱。
湖山正为诗人好，早赋归欤要抵龟。
游楼云湖禅室赠日东圭上人得心字
林鸿（明代）

东海到来日，西山始布金。
构云天路上，标月夜湖心。
问偈逢樵客，忘机狎野禽。
寥寥尘想绝，相对坐柽阴。
苦热题恒寂师禅室
白居易（唐代）

人人避暑走如狂，独有禅师不出房。

可是禅房无热到，但能心静即身凉。
初归杂咏
陆游（宋代）

八十可怜心尚孩，看山看水不知回。
软炊香甑桃花饭，浅酌清竹尊叶醅。
平地本知多陷阱，群儿随处觅梯媒。
旷怀只待秋风起，十丈蒲帆海上开。
送欧阳子还江华郡
钱起（唐代）

江华胜事接湘滨，千里湖山入兴新。

才子思归催去棹，汀花且为驻残春。
情诗其十九
仓央嘉措（清代）

浮生一刹逝如电，画楼辜负美人缘。
未知来生相见否?陌上逢却再少年。
始凉
刘攽（宋代）

秋风来几时，客病不相宜。摇落令心苦，虚凉益气衰。

生涯贫更拙，交态卧尤知。安得千金赠，鸱夷与尔期。
续抒感怀
宋祁（宋代）

出案屯营卧治州，黄云三结塞垣秋。
敦诗未必真谋帅，有恨何垣老不侯。
百虑参差非壮境，一樽寥落但边愁。
此时自躍知无愧。万物炉中许见收。
十诗谢寥计使
陈造（宋代）

二年仕穷山，书外睡作魔。
吹律黍为茁，赖公有孰何。
悬知登门初，大宅浮阳和。
泛爱公自尔，小子何足多。
刚叔以雅言题拙稿辄依韵和酬
强至（宋代）

每恨尘劳荒旧学，更惭篆刻得初名。
圣贤阃奥期深入，风雅源流庶一清。
短技示人方蓄缩，雄篇鏖我太峥嵘。
君诗合作咸韶秘，何尔轻酬郑濮声。
秦淮
吴龙翰（宋代）

数里秦淮画轴开，唐人赏后宋人来。
无边风月要酬荅，一处旗亭买一杯。
歌歇陈宫玉树春，可怜商女亦成尘。
老成惟有秦淮月，往日曾经照古人。
偈颂一百零四首
释绍昙（宋代）

二月十五，瞿野灭度。
足示双趺，胸摩卐字。
山愁惨莫云，花泪啼红雨，
去年一次，今年一次，
明年一次。辄莫明年更明年百千年，
年年一次。狼籍涅槃心，
此恨凭谁诉。赖有粼皴拄杖子，
牢记取。
滚绣球·有日月朝暮悬
关汉卿（元代）

有日月朝暮悬，有鬼神掌着生死权，天地也，只合把清浊分辨，可怎生糊突了盗跖颜渊：为善的受贫穷更命短，造恶的享富贵又寿延！天地也，做得个怕硬欺软，却原来也这般顺水推船。地也，你不分好歹何为地？天也，你错勘贤愚枉做天！哎，只落得两泪涟涟。
早桃花
方回（元代）

刘郎异种出天台，雪里夭夭解早开。
邻舍觅花聊折送，只应遥认是红梅。
诗偈 其一七七
庞蕴（唐代）

世人重名利，余心总不然。束薪货升米，清水铁铛煎。

觉熟捻铛下，将身近畔边。时时抛入口，腹饱肚无言。
逢林舜举
董嗣杲（宋代）

命逢元造厄，时使壮心违。
淮海三年客，山林一布衣。
有家惟母在，无犬寄书归。
明日重阳醉，休辞上翠微。
早发沔县遇雨
曾国藩（清代）

此身病起百无忧，敢为艰难一怨尤。
晓雾忽飞千嶂雨，西风已怨十分秋。
近知地利其堪恃，早信人谋不自由。
昨日定军山下过，苍天一望故悠悠。
寄王真人
舒岳祥（宋代）

象简银冠觐冕旒，一清沆瀣九天秋。
西湖处士梅花屋，太乙真人莲叶舟。
闻道辽东来白鹤，不知函谷度青牛。
人间天上无拘束，且驾长暾赋远游。
题张果老骑驴图
范梈（元代）

细柳官桥路，骑驴不用鞭。先生诚有道，此去亦千年。
句 其二
张俞（宋代）

可胜亡国恨，犹有爱山心。
宫籍监
文天祥（宋代）

壁间颇自有龙蛇，元是谁人小住家。
不似为囚似为客，倚窗望断暮天涯。
感兴
晁说之（宋代）

越山无黄叶，客子自悲秋。
朝来风雨恶，白浪翻山头。
归雁不敢度，何事此淹留。
少时笑古人，耻为关外侯。
老识古人意，首山复首丘。
和王斿二首（斿，平父子。）
苏轼（宋代）

异时长怪谪仙人，舌有风雷笔有神。
闻道骑鲸游汗漫，忆尝扪虱话悲辛。
气吞余子无全目，诗到诸郎尚绝伦。
白发故交空掩卷，泪河东注问苍旻。
袅袅春风送渡关，娟娟霜月照生还。
迟留岁暮江淮上，来往君家伯仲间。
未厌冰滩吼新洛，且看松雪媚南山。
野梅官柳何时动，飞盖长桥待子闲。
和叔夏十绝一宿云峰寺二到韩公庄三饭草衣岩
胡寅（宋代）

莫笑田翁不任真，好贤留客意殊亲。
海棠半拆山丹重，京洛何曾远客身。
临江仙
辛弃疾（宋代）

小靥人怜都恶瘦，曲眉天与长颦。沈思欢事惜腰身。枕添离别泪，粉落却深匀。

翠袖盈盈浑力薄，玉笙袅袅愁新。夕阳依旧倚窗尘。叶红苔郁碧，深院断无人。
怀英太守天彝广行不至 其一
张澯（明代）

酌罢潇滩酒，登楼日日心。是谁过剡棹，想杀月华临。
田翁
释行海（宋代）

春晴野老喜桑麻，恣纵儿孙斗万花。头白县门犹未识，但闻人说有官家。
晚自拟滁亭转烟雨楼听角
楼钥（宋代）

两寺疎钟夹岸闻，荒烟无数乱前村。
山衔落日云生彩，谿溜孤舟水不痕。
虫羽凄凄鸣绿暗，星晖隐隐照黄昏。
欲归重到层楼上，更为梅花一断魂。
诗酒六首 其二
华镇（宋代）

文力尤能草上风，后生横槊斗诗中。诸君共利先登将，一我甘为左次翁。

水至细流皆入海，材为直木必由丛。笔端衮衮淳于夥，未觅膏油炙毂空。
次韵蚤蚊
范成大（宋代）

羽虫么魔塞区寰，造化胡为弗疾顽。长养污泥草木处，纵横大地山河间。

夜声雷动人力屈，秋喙花开天理还。但愿江湖无白鸟，何须金鼎铸神奸。
上建王生辰 其一
史浩（宋代）

上帝昌我宋，高目视所以。天子亶聪明，亦既受多祉。

庆泽渺梦图，班衣有元嗣。兹辰甫诞辰，想见龙颜喜。
再游南华有祖师衣钵
曾丰（宋代）

达磨将身带履归，殷勤分付钵和衣。
更和衣钵将归去，免与中原讲是非。
安德山池宴集
许敬宗（唐代）

戚里欢娱地，园林瞩望新。山庭带芳杜，歌吹叶阳春。

台榭疑巫峡，荷蕖似洛滨。风花萦少女，虹梁聚美人。

宴游穷至乐，谈笑毕良辰。独叹高阳晚，归路不知津。
寂林
释月涧（宋代）

我国从来本晏然，萧条活计自忘年。无端一阵微风过，万树苍松竞说玄。
挽婺女何茂宏
陈傅良（宋代）

劝驾尝连萼，应门忽二毛。
竟於时不偶，吾更晚相遭。
宿草堪挥泪，丰碑忍泚毫。
送车今几两，谁最恋绨袍。
饯康侯二首
杨公远（宋代）

报政三年满，还容借寇么。
丝纶来帝幄，褚夸蔼民歌。
遗爱棠阴茂，留传锦句多。
苍生今有待，霖雨早滂沱。
腊夜普明寺睡觉二首 其一
杨万里（宋代）

旅梦忘为客，檐声忽唤愁。亲庭未差远，佛屋不胜秋。

只么功名是，如今悟解不。十年行路饱，谁不遣吾休。
醉歌行赠闾丘伯有
晁公溯（宋代）

昔别我发青如葱，再来来鬓真飞蓬。
怪君五十面犹红，答我有妇贤梁鸿。
澹然意远态甚浓，乃有谢家林下风。
诗书图史仍兼通，岂惟刀尺工削缝。
入门不忧四壁空，要使我乐忘其穷。
终期举桉欢笑同，方床曲几陈座中。
纸窗云母明房栊，华堂虽未挂桑弓。
两女杂佩琥珀龙，大女已能绣芙蓉。
小女解唱风入松，事夫如宾颜色恭。
岁时称寿曲三终，自歌鹊巢咏阜螽。
正须富贵报汝功，何时执戟明光宫。
只今西州兵马雄，盍往献策西平戎。
古兴 其二
李新（宋代）

良人远行迈，道经折羊肠。五月日如赭，履地犹探汤。

濯汗无广阴，赴渴谁馈浆。去未定还期，隙月知空床。

儿小莫应门，妾身当虎狼。峻岨作高台，日日永相望。
简延平李公足择善
王迈（宋代）

昔人重相思，千里且命驾。我家去游洋，相望才四舍。

偃息岂不思，吉服讵可借。惟凭一雁翔，敢望双凫下。

日者闻琴堂，墨绶将解卸。东阁领群英，胜游当首夏。

惠然访九仙，云物争迎迓。拂石纳晚凉，秉烛娱清夜。

吉碑共摩挲，吉梦相矜诧。物色故老言，赤鲤何年化。

题诗富锦囊，仙境为增价。是地近吾庐，过从何未暇。

初传尚半疑，后信良多讶。世态如浮云，炎凉更代谢。

高谊定不然，寄声来慰藉。
长安有狭斜行
陈樵（元代）

长安有狭斜，方驾秦中客。云是牛丞相，来自薄家宅。

薄家万户侯，朱门映椒壁。长楸车马来，宾客御瑶席。

金屋贮尹邢，阿娇泪沾臆。燕燕慵来妆，繁华照春色。

转蕙光风翻赵带，徘徊月到班姬床。班姬辍芳翰，纨扇从风扬。

明妃斗百草，玉环御云装。向来温柔地，尽入白云乡。

何以慰王孙，琵琶随骕骦。何以奉燕燕，罢舞歌慨慷。

何以奉明主，绿珠奏清商。嫫母挟无盐，搔头爱宫妆。
子中修撰叠嶂楼致酒
郭祥正（宋代）

重山复水碧相连，胜地欣逢太守贤。欲倒樽罍秋色里，故邀宾守画图边。

丹青迥压王摩诘，骚雅仍兼白乐天。莫恋宣城风物美，玉堂提取笔如椽。
再用前韵呈元煇二首
方回（元代）

谈拂风前竖，吟藤月下挑。
是非姑且置，来往不为遥。
蚁瓮营新漉，貂裘补旧硝。
聊同小隐隐，未用大招招。
湖亭之胜大似江上但无芦苇二月二十日移植数十本
周紫芝（宋代）

大年著色山前雨，摩诘无声句里秋。已是湖山无限好，更栽芦叶伴轻鸥。
约游春不去
朱淑真（宋代）

邻姬约我踏青游，强拂愁眉下小楼。
去户欲行还自省，也知憔悴见人羞。
送锅头
释慧空（宋代）

白云生处疏山寺，无水无柴世得知。若问道人今日事，木蛇钻破铁锅儿。
宫辞
李商隐（唐代）

君恩如水向东流，得宠忧移失宠愁。
莫向尊前奏花落，凉风只在殿西头。
题惠麓复隐图二首 其一
孟棐（元代）

满汲清泉洗战尘，结茅重与惠山邻。谋生不为鸡豚乐，愿得粢盛岁荐新。
满江红 其二 送腊茶答王和父
夏元鼎（宋代）

万汇阳春吐秀，争如雀舌含英。先天一气社前升。

啖出昆崙峰顶。

要得丁公煅炼，飞成宝屑窗尘。蜜脾神用脱金形。

送与仙翁体认。
颂古
释道颜（宋代）

眼中见惯是寻常，又不惊人又久长。
留得寒窗夜来月，三更依旧照茅堂。
愁倚阑
石孝友（宋代）

人好远，路能长。奈思量。更放晚来些小雨，做新凉。
衰草低衬斜阳。斜阳外、水冷云黄。借使有肠须断尽，况无肠。
绍兴祀高禖十首
佚名（隋代）

中春涓吉，藏事禖祠。
礼备乐作，笾豆孔时。
贰觞毕举，荐献无过。
庶几神惠，祥避熊罢。
芒种后积雨骤冷三绝
范成大（宋代）

梅霖倾泻九河翻，百渎交流海面宽。
良苦吴农田下湿，年年披絮插秧寒。
赵季若染髭走笔简之
蔡戡（宋代）

赵子方五十，须鬓何斑斑。身老心未伏，揽镜嗟衰残。

染髭学年少，整容向云鬟。世间有仙诀，坐使壮岁还。

霜华喜顿改，霞脚惊先斓。乃知人力穷，欲夺造化难。

黑白变朝暮，相对真面谩。眉目且作伪，而况方寸间。

劝君循天理，颓然任苍颜。汉廷方贵老，白首尚握兰。
次韵虞子建见咍赎带作醮
范成大（宋代）

齐祠难著野衣冠，旋赎金章始见闲。
台架尘侵球路暗，花书墨渍笏头斑。
当年馹骑传呼赐，此日村童拂拭还。
若比前厅荒驿舍，见存犹可一开颜。
儿女传观省见稀，病身聊复借光辉。
莫嫌憔悴沈腰瘦，且喜间关秦璧归。
不是典来还酒债，亦非将去换蓑衣。
尘鱼甑釜时相厄，微汝谁能为解围。
山石榴花
施肩吾（唐代）

深色胭脂碎剪红，巧能攒合是天公。

莫言无物堪相比，妖艳西施春驿中。
天平道中看梅呈陆丈
王稚登（明代）

新春日日雨霏霏，雨后寻春愿不违。
花近翠微苔作树，人行香径雪生衣。
折从野岸俱无主，开入僧家尽掩扉。
谁似丈人能好事，冲风踏冻不言归。
四月五日醉书慈云阁
陈著（宋代）

峰开荷叶东南倾，梵宫截断西来青。
参差楼阁半空起，撞钟椎鱼撼林坰。
奔走簦笠数百里，随事来乞山中灵。
大众坐饱云捧足，百需顺应水建瓴。
彼饕者谁尸海阃，日鬻三帖山府庭。
交驰争此一席卷，赭山不足搜钵瓶。
囊橐所攫鸟兽散，遗臭满山草亦腥。
檐栋摧落甚败驿，旁风雨湿上见星。
厨烟寂寞甑釜破，残僧菜色身伶俜。
山运忽回缘法到，铁锡飞入总云亭。
伽蓝起舞山鬼避，击大法鼓轰雷霆。
竖硬脊梁施敏手，恢恢余刃新发硎。
仆者以兴弊者划，如痼病脱沈醉醒。
况今佛流正澎湃，平地丈浪腾沧溟。
何事不可咄嗟办，寺已如画山翠屏。
谁知不忍回首处，山下景色何凋零。
文献故家编下户，潇潇四壁门长扃。
旧来富家鼠窜伏，贫民偶遗风涛萍。
叫嚣隳突尚不已，宛转就缚垂死丁。
春风无分日光薄，冤声苦语那可听。
信有天堂与地狱，咫尺中间分异形。
世变不情至此极，仰面三叹天冥冥。
酬元九院长自江陵见寄
刘禹锡（唐代）

无事寻花至仙境，等闲栽树比封君。

金门通籍真多士，黄纸除书每日闻。
金缕曲 兰
程颂万（清代）

露泫啼珠颤。认亭亭、无聊环佩，冷烟庭院。帘底恹恹人卧病，无限态浓意远。

任惨绿、舞衫痕变。鹃国一春愁作瘴，指灵均、葬处侬曾唁。

坟几尺，恨深浅。

楼居不合香君贱。赚词仙、损伊才思，替描芳怨。松畹未妨愁破罅，添得素心凄眷。

更压影、花阑魂扁。痴绝晓奁娟楚色，好分来、浅笑浓啼半。

湘水晕，照愁脸。
岩起录示次韵张干佳什辄和寄之以道山居之况
李弥逊（宋代）

前山立玉水萦罗，迳竹当门一里过，
管子与予成莫逆，麴生邀我到无何，
老来鹤骨寒犹健，病起霜髭短更多。
金印累累看公等，已甘一壑寄蹉跎。
送马少卿宗勉谒告归常熟
程敏政（明代）

东风吹柳拂征车，感激恩生谒告馀。几日从班虚禁苑，一宵归梦绕丘庐。

碑当有道铭谁撰，诰出颜公手自书。暂去即来天子诏，不劳相念托双鱼。
布袋浴江图赞 其一
释绍昙（宋代）

柳烟羃羃浪粼粼，脱体无依尚染尘。辊得通身是泥水，小儿戏剧诳谁人。
谢氏八景 其四 北沼涵清
庄昶（明代）

一泓北沼深，涵泳在天地。何自真不污，孕兹龙马处。
至正九年四月二十日元璞舟过江郊枉劳衰疾承近怀多慰元璞言归赋七言近体一通问讯遥寄玉山主人
吴克恭（元代）

玉山长夏草堂幽，老爱从君十日留。醉语支离欢不记，归来烂日忆相求。

风回柳叶摇歌扇，月出荷花映綵舟。可念江湖搔白首，还将衰朽问汤休。
句
胡文媛（宋代）

却有一端宜恨处，开花相背有何功。
解剡孝嘉道中答溪民群来遮轿问新知县如何二
陈著（宋代）

新知县是旧官员，说与田家汝有缘。
安稳过冬耘二麦，明年才胜似今年。
残春
齐己（唐代）

三月看无也，芳时此可嗟。园林欲向夕，风雨更吹花。

影乱冲人蝶，声繁绕堑蛙。那堪傍杨柳，飞絮满邻家。
关河道中
韦庄（唐代）

槐陌蝉声柳市风，驿楼高倚夕阳东。
往来千里路长在，聚散十阳人不同。
但见时光流似箭，岂知天道曲如弓。
平生志业匡尧舜，又拟沧浪学钓翁。
峡山游瞩效齐梁体四首 其一 半云亭
欧大任（明代）

飞亭白日下，灵氛紫嶂前。鸡犬疑淮市，楼台现海边。

洛水陈王赋，巫山楚客篇。稍昏彤叶卷，欲曙白衣鲜。

纵能成变幻，何处下群仙。
自述
邵雍（宋代）

春暖秋凉人半醉，安车尘尾闲从事。
虽无大德及生灵，且与太平装景致。
城南江馆
文同（宋代）

汉江之北涯，轩宇颇高爽。
西南正空阔，时此托遐想。
谁家有竹石，更可悦新赏。
待学袁愍孙，乘兴欲直往。
题希夷先生真堂
韩琦（宋代）

伊昔天真被谪书，亦教人境得仙居。开门翠霭三峰近，合眼红尘万事疏。

髣髴旧容蝉已蜕，徘徊高隐室犹虚。何时归伴赤松子，稳驾寻君物外车。
杂咏四绝 其四
李之仪（宋代）

平生粥饭寄伽蓝，老日田园强自添。岂自着靴踏泥客，如何不许暂深潜。
乙巳岁除日收周茂叔虞曹武昌惠书知已赴官零陵丙午正月内成十诗奉寄 其六
蒲宗孟（宋代）

二子君家宝，知渠神骨清。初生俱嶷嶷，学语便铿铿。

凤老雏方秀，珠圆蚌转明。吾甥真宅相，可得不翘英。
题邵大行薰亭
陈衎（明代）

一片苍山落案前，亭亭孤塔影婵娟。
林花乍落犹含露，池水新生即有烟。
蝶趁侍儿登佛阁，鹤随门客上渔船。
清光尽贮轩庭内，独榻抛书抱石眠。
形影神三首
陶渊明（魏晋）

贵贱贤愚，莫不营营以惜生，斯甚惑焉；故极陈形影之苦，言神辨自然以释之。好事君子，共取其心焉。

形赠影

天地长不没，山川无改时。
草木得常理，霜露荣悴之。
谓人最灵智，独复不如兹。
适见在世中，奄去靡归期。
奚觉无一人，亲识岂相思。
但余平生物，举目情凄洏。
我无腾化术，必尔不复疑。
愿君取吾言，得酒莫苟辞。

影答形

存生不可言，卫生每苦拙。
诚愿游昆华，邈然兹道绝。
与子相遇来，未尝异悲悦。
憩荫若暂乖，止日终不别。
此同既难常，黯尔俱时灭。
身没名亦尽，念之五情热。
立善有遗爱，胡为不自竭？
酒云能消忧，方此讵不劣！

神释

大钧无私力，万理自森著。
人为三才中，岂不以我故。
与君虽异物，生而相依附。
结托既喜同，安得不相语。
三皇大圣人，今复在何处？
彭祖爱永年，欲留不得住。
老少同一死，贤愚无复数。
日醉或能忘，将非促龄具？
立善常所欣，谁当为汝誉？
甚念伤吾生，正宜委运去。
纵浪大化中，不喜亦不惧。
应尽便须尽，无复独多虑。
次韵蔡瞻明木犀八绝句·其二
洪适（宋代）

香清为借三秋露，葩绚宁禁五日风。
俯对猗兰振寒绿，静看飞叶陨轻红。
水天一色亭上即事
叶茵（宋代）

芰荷深处小壶天，时见征帆破晚烟。
非主非宾和气裹，似晴似雨绿阴边。
凭阑笑语惊鱼鸟，信步游行废管弦。
剩喜利名尘不到，持竿柳下问渔船。
诸人共游周家墓柏下
陶渊明（魏晋）

今日天气佳，清吹与鸣弹。
感彼柏下人，安得不为欢。
清歌散新声，绿酒开芳颜。
未知明日事，余襟良以殚。
宫词 其四十三
花蕊夫人徐氏（唐代）

金作蟠龙绣作麟，壶中楼阁禁中春。君王避暑来游幸，风月横秋气象新。
广宁道上忧旱二首 其二
金朝觐（清代）

祈祷封山作雨云，风霾镇日苦炎氛。曾惊泽国无馀润，合向桑林忆旧闻。

杯酒不消心似醉，燃眉何计志如焚。功名望已深饥渴，岂似民情待泽殷。
四贤一不肖诗·右范希文
蔡襄（宋代）

中朝莺鹤何仪仪，慷慨大体能者谁。
之人起家用儒业，驰聘古今无所遗。
当年得从谏官列，天庭一露胸中奇。
矢身受责甘如荠，沃然华实相葳蕤。
汉文不见贾生久，诏书晓落东南涯。
归来俯首文石陛，尹以京兆天子毘。
名者翼翼郡国首，里区百万多占辞。
豪宗贵倖矜意气，半言主者承其颐。
昂昂孤立中不倚，传经决讼无牵羁。
老奸黠吏束其手，众口和附歌且怡。
日朝黄幄迩天问，帝前大画当今宜。
文陈疏举时密启，此语多秘世莫知。
传者籍籍十得一，一者已足为良医。
一麾出守番君国，惜此智虑无所施。
吾君睿明广视听，四招邦俊隆邦基。
廷臣谏列复钳口，安得长喙号丹墀。
昼歌夕寝心如疚，咄哉汝忧非汝为。
训蒙绝句 吾知勉
朱熹（宋代）

常怀四体昊天恩，自是渊冰恐惧深。一息尚存忧未免，死而后已即斯心。
春日 其一
释道潜（宋代）

兰英蕙萼竞芳新，左右吹香暗袭人。江海久无骚客赋，一枝唯可荐灵均。
过邬三湖上书斋
刘长卿（唐代）

何事东南客，忘机一钓竿。酒香开瓮老，湖色对门寒。

向郭青山送，临池白鸟看。见君能浪迹，予亦厌微官。
萼绿华将归九疑留别许真人
曹唐（唐代）

九点秋烟黛色空，绿华归思颇无穷。每悲驭鹤身难任，

长恨临霞语未终。河影暗吹云梦月，花声闲落洞庭风。

蓝丝重勒金条脱，留与人间许侍中。
再和
冯山（宋代）

饮酣起击剑，耻从豪侠游。雍容诗酒欢，乃是神仙俦。

风骚固有灵，造化阴为谋。至音苟同调，旷世不可求。

杜陵思江东，洪崖揖浮丘。自然风味殊，岂特文章优。

嗟余万事拙，吟咏心久留。自愧蘋藻微，恐为王公羞。

晚遇青河公，采兰深林幽。修孺素蒙益，百赠无一酬。

邂逅相抚掌，踉跄容抬头。虽然再鼓衰，且免三爵忧。

吾儒学以仕，本代亲禾麰。然多志高远，掷笔思封侯。

前时征南将，驱虏出塞沟。诗书非无助，爵赏不见畴。

尚能解客嘲，相欢咏蘋洲。三术起商鞅，一言贵马周。

致身果有策，何地无馀庥。肯使韶濩音，变作巴渝讴。
舟中
王慎中（明代）

行路难如此，嗟子何滞违。朝征沙雁引，晚泊渚凫依。

席势乘风驶，棹讴击汰飞。济深扬桂枻，厉险戒袽衣。

冒沚葭侵露，缘崖柳碍晖。波文明夕照，水色长寒威。

远火看还灭，孤烟迫已微。劳歌徒自奏，惆怅未言归。
张辑冯去非话别
严粲（宋代）

此夕真成别，幽怀欲语谁。梅花霜月晓，独起咏君诗。
姑苏钱塘怀古诗次韵六首 其三
陈汝言（明代）

荒丘坏古隧，言是孙策墓。墓草生辉光，零零泫清露。

想当立国时，英雄称独步。
孤凤篇上静轩阎学士
陈深（宋代）

南山有孤凤，丹羽何葳莆。
朝餐琼树实，夕饮天津池。
岐阳曾一琼，千载今无朝。
将从和风翔，俯视尘壤换。
粱藻匪君食，枳棘匪君楼。
遐举昆丘阳，肯为云罗羁。
坐迟箫韶成，振翮来位。
东寺诗僧照上人???访予於普明寺，赠以诗
杨万里（宋代）

故人深住白云隈，欲到何因只寄梅。
岁晚观山吾独立，泥中骑马子能来。
转头不觉三年别，病眼相看一笑开。
说似少陵真句法，未应言下更空回。
句
刘浚（宋代）

不用茱萸子细看，管取明年各强健。
辨才法师尝以诗见寄继闻示寂追次其韵
秦观（宋代）

遥闻只履去翛然，诗翰才收数月前。
江海尽头人灭度，乱山深月塔孤圆。
忆登夜阁天连雁，同看秋崖月破烟。
尚有众生未成佛，肯超欲界入诸禅。
大行皇帝挽词五首 其三
许月卿（宋代）

紫阳儒者侣，恨不与同时。指示四书要，躬亲百世师。

钦崇道兢业，怀保诰宽慈。玉殿凄凉处，瑶题尚启敷。
南源庄
曾巩（宋代）

床上不废看青山，门前便踏南涧路。
绕墙顿失车马喧，岸帻日得沧洲趣。
尝嗟秋蓬转，未有茅屋据。
对此耳目新，始觉精爽聚。
沧溟未可泛舟入，雁荡谁能胝足去。
医闾在夷蛮，罗浮苦烟雾。
子真自爱谷口家，孔丘老亦洙泗住。
吾能放意游八极，此兴久与前贤附。
悄然怪我思虑深，已欲摧倒闻猿树。
眼前了竹林扫月散絺葛，雪艇搜溪出鲂鱮。
帽尘便可临水濯，里斗何妨闭门拒。
介推母厌俗，久思颠崖住不顾。
梁鸿妻亦高，能快穿衣与藜茹。
成家傥已嫁诸妹，有立不忧吾弟孺。
攘攘天地间，万类歹好恶。
欢合无一非，睽穷有百牾。
吾独安能逐毛发，饮泉食力从所慕。
寿蒲宪
夏倪（宋代）

君不见相如题桥出蜀都，归来驷马驾赤车。王孙喟叹分金珠，遽喜文君得此夫。

又不见扬雄玄经垂日月，承明昼日见三接。当年戏为赋甘泉，炯炯至今光不灭。

山川炳灵四载英，两君千载悬盛名。后来继者谁其人，蒲公使君早飞声。

先皇侧席搜殊杰，明公凛凛来射策。合沓英词动一时，紫燕飞黄行莫测。

文明天子脩前烈，赤轭班输公建节。二年和气满西川，父老欢娱丰两颊。

锦瑟高张箫鼓集，还见公膺诞弥日。玉露金风丽早秋，绿樽翠杓明相射。

有酒如渑肉如陵，再拜寿公千百年。愿公早早树高勋，快插貂蝉据鼎茵。
大衍易吟四十首
方回（元代）

小畜过无坎，胡为以雨云。
互观藏兑泽，止水亦兴云。
送大受赴天官
邹浩（宋代）

元祐真人初御天，四门穆穆来忠言。阆风学士望朝野，即日赐忠司谏垣。

当时同列继登用，独先朝露归九原。位不酬身在孙子，嶷嶷诸子声名喧。

叔也纵横五经内，娱目未始窥家园。苟闻某所有贤者，弊车趼仆从之奔。

甘陵南北正分党，攘臂其间无怨恩。未见其止见其进，会须一指收乾坤。

素冠俛首琴复御，鹏飞九万方化鲲。于今怙恃只明主，肯与世俗均寒暄。

早年妙笔三千牍，矧已恸哭论元元。

韩城父老傥改作，为报及此高闾门。
奇都管请赞
释惟一（宋代）

牧以卑，守以规，
迅雷疾风，铁石不移。
须弥其颓，只手力持。
电光石火里躯耕夺食，春风和气中摧枯拉萎。
极等没意智，阖国少人知，
知之梓府牛峰奇。
句 其五
龚况（宋代）

山色秋难老，池光夜不昏。
禁中寓直，梦游仙游寺
白居易（唐代）

西轩草诏暇，松竹深寂寂。
月出清风来，忽似山中夕。
因成西南梦，梦作游仙客。
觉闻宫漏声，犹谓山泉滴。
叶
方南山（宋代）

高低庭树晚风吹，脱叶应难恋旧枝。
莫向秋深怨零落，春深还有绿阴时。
初荣
曾丰（宋代）

𦾵𦾵者菊，九月初荣。于家之庭，有旗有铃。主文孔明，绰其能声。

之子初荣，与象为声。匪家之馨，维乡之馨。

𦱊𦱊者梅，十月初荣。于郡之厅，有罍有觥。主礼孔诚，洽其欢声。

之子初荣，为乡为馨。匪乡之馨，维郡之馨。

艿艿者兰，三月初荣。于王之庭，有颖有泓。主德孔宏，鲠其直声。

之子初荣，与郡为馨。匪郡之馨，惟国之馨。

何当效能，宋绪丕兴。之子中荣，匪国之馨，维天下之馨。

何当谒精，宋绩丕成。之子终荣，匪一时之馨，维千百载之馨。
酒
李峤（唐代）

孔坐洽良俦，陈筵几献酬。临风竹叶满，湛月桂香浮。

每接高阳宴，长陪河朔游。会从玄石饮，云雨出圆丘。
泝行回溪三十里入婺源县界
方回（元代）

军马所不到，大山夹长谷。
千载几离乱，不知有杀戮。
鸡犬何晏然，未羡鄠杜曲。
连林望不极，春晚蓊以绿。
其大至如椽，谓之猫头竹。
苦竹尤清严，翠荷森矗矗。
厥上最宜杉，弥岭亘冈麓。
种杉二十年，儿女婚嫁足。
杉杪以樊圃，杉皮以覆屋。
豬圈及牛栅，无不用杉木。
联筏下浙河，善价不轻鬻。
山高高至天，爇灰艺畲粟。
又有茗荈利，商贩给南北。
忧旱不忧潦，脱如岁不熟。
蕨萁与葛粉，槌捣代糜粥。
岂若水乡人，云贵至售骨肉。
丑陋羞冶容，健寿由寡欲。
定非私此邑，大言夸美俗。
行脚遍海内，久久万辇毂。
万端堕奸欺，往事杯水覆。
曷不归乎来，于此擅幽独。
崎岖荦确间，数步一匍匐。
犹胜见贵公，膝行受耻辱。
寒泉洗尘心，怪石醒醉目。
野叟茅庐边，买邻愿兹卜。